Deputatul USR, Iulian Bulai, a răspuns atacului lansat de Călin Popescu Tăriceanu la adresa Uniunii, explicând că liderul ALDE este fiul vitreg al unui turnător dovedit la Securitate, Dan Amedeo Lăzărescu, și i-a cerut acestuia să vină cu dovezi și exemple atunci când spune că USR este urmașul securiștilor lui Ceaușescu.

Bulai a explicat, într-o postare pe Facebook, că provine dintr-o familie care a fost victimă a dictaturii, cu străbunic închis și bătut, cu o întreagă familie distrusă din disperarea proletară a sistemului.

”Se pare ca domnul Tăriceanu face parte din nomenclatura opresivă a comunismului. Cu tată securist. Cine e așadar urmaș de securist? (…) Pur și simplu nu știu pe nimeni de la Uniunea Salvați România – USR cu asemenea trecut. În schimb știu de cazul unui care se numește Dan Amedeo Lăzărescu, care a lucrat cu Securitatea căreia i-a fost o slugă fidelă. Această colaborare este demonstrată din anul 2000. Lăzărescu turna oamenii pe bani. Și îi baga la pușcărie. Chiar el recunoștea asta. Dan Amedeo Lăzărescu este tatăl lui Călin Popescu Tăriceanu. Tată vitreg și securist turnător dovedit”, a explicat Iulian Bulai.